अतः एक तरफ योगी-ऋषि, महर्षि आदि योग बल, तेज बल बढ़ाने में वायु के श्वांस-प्रश्वांस की प्रक्रिया को अत्यावश्यक बतलाया है तो दूसरी तरफ वैज्ञानिकगण भी शरीर को स्वस्थ रखने हेतु, शुद्ध रक्त हेतु आक्सीजन रूपी वायु को अत्यावश्यक बताते हैं। इस प्रकार उपर्युक्त बातों से स्पष्ट हो जाता है कि संसार एवं सांसारिक वस्तुओं और जीवधारियों के जीवन हेतु वायु एक अत्यावश्यक वस्तु है जिसके बिना किसी भी क्रिया-प्रक्रिया का होना असम्भव सा है। यदि शरीर में प्रवेश तथा निकास वाली वायु मात्र पर भी विजय पा ली जाय, तो विश्व की किसी भी गति-विधि पर विजय पाना आसान हो जाता है, वायु के सहारे शिव व शक्ति को भी अपने वश में किया जा सकता है परन्तु एक परमात्मा-खुदा-गॉड ही ऐसा है कि जो वायु से प्राप्त नहीं किया जा सकता। अन्यथा विश्व की समस्त वस्तु, व्यक्ति अथवा शक्ति-सत्ता को भी अपने अधीन किया जा सकता है। यहाँ तक कि भूत, वर्तमान एवं भविष्य के साथ ही साथ मौत की गति-विधियों को भी जाना जाता है। यह कोई अतिशयोक्ति नहीं अपितु यथार्थ बात है।